**Dôvodová správa**

**B. Osobitná časť**

1. [§ 3]

V nadväznosti na úpravu § 7 ods. 9 písm. b) zákona č. 329/2018 Z. z. o poplatkoch za

uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov v znení zákona č. 67/2021 Z. z. (ďalej len „zákon o poplatkoch“) je potrebné aktualizovať náležitosti žiadosti o poskytnutie príspevku pre obce podľa § 7 ods. 1 písm. b) zákona o poplatkoch. Podľa navrhovaného znenia je jednou z podmienok pre poskytnutie nárokovateľného príspevku z Environmentálneho fondu, že obci nebola uložená pokuta za porušenie zákona o poplatkoch a vybraných ustanovení zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“). Doposiaľ bolo možné poskytnúť tento príspevok len obci, ktorej nebola uložená pokuta za porušenie akejkoľvek z povinností podľa zákona o odpadoch.

1. [§ 3a]

Uvedená právna úprava nadväzuje na zmenu v § 7 ods. 1 zákona o poplatkoch. V § 7 ods. 1 zákona o poplatkoch sa vkladá nové písmeno c), ktoré umožňuje získať príspevok z príjmov z poplatkov za uloženie odpadov na skládky odpadov a na odkaliská aj takým obciam, ktoré zavedú a zabezpečujú vykonávanie triedeného zberu pre biologicky rozložiteľné kuchynské odpady z domácností. Z uvedeného dôvodu, bolo potrebné prostredníctvom vykonávacieho predpisu k zákonu o poplatkoch, upraviť obsah žiadosti o poskytnutie tohto nového príspevku Environmentálnym fondom. Náležitosti žiadosti o poskytnutie príspevku pre obec, ktorá spĺňa zákonom ustanovené podmienky (§ 7 ods. 11 zákona o poplatkoch) upravuje nový  § 3a návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov v znení nariadenia vlády č. 33/2020 Z. z. (ďalej len „návrh nariadenia“). Údaje podľa § 3a písm. d) obec zašle na potvrdení, ktoré bude zverejnené na webovej stránke Environmentálneho fondu. Potvrdenie o zhodnotenom množstve biologicky rozložiteľných kuchynských odpadov obci vydá zariadenie na zhodnocovanie biologicky rozložiteľných odpadov povolené v zmysle zákona o odpadoch a jeho vykonávacích predpisov a zároveň schválené v zmysle nariadenia Európskeho parlamentu a Rady (ES) č. 1069/2009 z 21. októbra 2009 , ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) (Ú. v. EÚ L 300, 14.11.2009) v platnom znení

1. [Poznámka pod čiarou k odkazu 2]

Legislatívno-technická úprava. Nakoľko ustanovenie § 117 zákona o odpadoch vymenováva širokú škálu iných správnych deliktov, ktoré sú predmetom uloženia pokuty, bolo potrebné bližšie špecifikovať konkrétne porušenie zákona o odpadoch, ktorého sa obec dopustila.

Z uvedeného dôvodu bola citácia § 117 nahradená, konkrétnymi ustanoveniami zákona o odpadoch, t.j. § 81 ods. 7 písm. b) a g) a ods. 8, ktoré upravujú povinnosti obce.

1. [§ 4]

Prostredníctvom zákona o poplatkoch sa upravuje aj mechanizmus prerozdeľovania príjmov z poplatkov za uloženie odpadov. Nakoľko, v rámci tohto mechanizmu sa vytvára nová skupina obcí, ktoré môžu získať príspevok z Environmentálneho fondu a použiť ich na účely zabezpečenia triedeného zberu a zhodnotenia biologicky rozložiteľného kuchynského odpadu z domácností, bolo potrebné predmetnú skutočnosť/zmenu premietnuť aj do vykonávacieho predpisu zákona o poplatkoch. V rámci § 4 návrhu nariadenia sa vkladá nové písm. b), ktoré zabezpečuje prerozdelenie príjmov práve pre obce, ktoré majú zavedené a zabezpečené vykonávanie triedeného zberu biologicky rozložiteľných kuchynských odpadov. Zároveň, z dôvodu prerozdelenia príjmov pre túto novú skupinu obcí, bolo potrebné upraviť výšky poskytovaných finančných prostriedkov aj zvyšným subjektom, resp. skupinám subjektov, ktoré sú uvedené v § 4, t.j. upravujú sa percentuálne výšky z príjmov z poplatkov jednotlivým subjektom, resp. skupinám subjektov.

1. [Príloha č. 4 tabuľky č. 1 a 2]

Aby boli zabezpečené finančné prostriedky aj pre túto novú skupinu obcí, ktoré majú zavedené a zabezpečené vykonávanie triedeného zberu biologicky rozložiteľných kuchynských odpadov z domácností, upravujú sa výšky príjmov z poplatkov za uloženie odpadov na skládku odpadov na odpad, ktorý nie je nebezpečný a aj na skládku odpadov na nebezpečný odpad. V prílohe č. 4 návrhu nariadenia (Tabuľka č. 1 a Tabuľka č. 2) sa výška príjmov za rok 2022 a nasledujúce roky, v prípade skládky odpadov na odpad, ktorý nie je nebezpečný znižuje z 5 €/t na 4 €/t a v prípade skládky odpadov na nebezpečný odpad sa znižuje z 33 €/t na 30 €/t.

1. [Príloha č. 5]

V nadväznosti na zavedenie zálohového systému podľa zákona č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov od 1. januára 2022 je nutné upraviť úroveň vytriedenia komunálneho odpadu podľa § 7 ods. 9 písm. c) zákona, nakoľko v rámci triedeného zberu odpadov z obalov a odpadov z neobalových výrobkov sa zníži množstvo týchto vyzbieraných odpadov v obci, čo má vplyv na výpočet úrovne vytriedenia komunálnych odpadov.

**K čl. II** [účinnosť]

Dátum účinnosti návrhu nariadenia je navrhnutý na 1. apríla 2021 z dôvodu, aby boli ustanovené podrobnosti k obsahu žiadosti o poskytnutie príspevku a aby mohli obce požiadať o poskytnutie nového príspevku Environmentálny fond už v roku 2021.